Будзіла

**Будзіла**, **Будыла** (*Будэль*, *Бодзель*, *Будзіль*) — мужчынскае імя і вытворнае ад яго прозьвішча.

## Паходжаньне

Бодзіла, Будзіла або Бодэл, пазьней Будэль (Bodilo, Budilo, Būdilo, Bodel, Budel) — імя германскага паходжаньня. Іменная аснова -буд- (-бод-) (імёны ліцьвінаў Будзівід, Будар, Будрых; германскія імёны Bodwidus, Buder, Boderich) паходзіць ад бургундзкага buda 'пасол, пасланьнік' або германскага bodo 'гаспадар'.

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Bodel.

Варыянты імя ў гістарычных крыніцах: *Budel dem furmane herczog [[Сьвідрыгайла|Swittirgail]]* (1402 год); *domino Stanislao Budylowycz* (10 красавіка 1486 году); *земли пустовских в Городенском повете на имя Будиловщину* (1511 год); *у Демяна Борисовича и у его жоны и у детеи и у дядиное его Ульки Будиловое огородец на Коложи* (6 жніўня 1513 году); *бояринъ господарьский Виленского повету Миколай Будиловичъ* (каля 1514 году); *земля пустая у [[Эйшышкі|Еишишском]] повете на имя Буделевщина* (12 лістапада 1516 году); *у Миколая Будиловича* (каля 1516 году); *на Миколаи Будиловичи* (4 красавіка 1517 году); *Миколаи Будилович* (1528 год); *Миколай Будиловичъ* (люты — сакавік 1529 году, 12 лістапада 1533 году, 25 лістапада і 20 сьнежня 1533 году); *Małgorzata Budziłówna Janowa [[Юндзіла|Jundziłowiczowa]]* (1541 год); *на сыновъ пана Миколая Будила Юрья а Станислава*, *панове Будиловичи*, *небожчыца Будиловая*, *Станьку Будиловичу* (28 верасьня 1542 году); *Василю Будиловичу* (1542 год); *до боярина повету Виленъского Юря Будила* (26 чэрвеня 1546 году); *Юри Миколаевичъ Будило* (11 і 27 жніўня 1547 году, 2 студзеня і 23 чэрвеня 1554 году); *Budzyelo Raczkowycz… Pyothr Budzielo… Sczepan Budzylowicz… Radzko Budzylowycz* (1552—1555 гады); *Marczin a Budzilo Thomassewici* (1558 год); *Tomasz, Marcin, Stas Budziłowiczy… z dziećmi [[Шаціла|Szaciła]] Budziłowicza* (1561 год); *Scziepan Budziłowicz* (1561—1566 гады); *Bodziel Piotronicz* (1563 год); *небощика Юря Будила Стряцкого и Нестанишъского* (20 чэрвеня 1563 году); *Миколаи Будило*, *Миколаи Будиловичъ* (1565 год); *подъданых Юръя Будила* (5 студзеня 1566 году); *Миколай Будило* (1567 год); *одъ грунту пана Будылова* (18 жніўня 1591 году); *Васко Бодело* (1649 год); *Budzilowicz* (1671—1681 гады); *Bartłomiey Budel* (1765 год); *Piotr Budzilewicz* (1793 год).

## Носьбіты
* Станіслаў Будылавіч — літоўскі баярын, які ўпамінаецца ў 1486 годзе
* Улька Будзілавая — гарадзенская мяшчанка, якая ўпамінаецца ў 1513 годзе
* Мікалай Будзілавіч — рудамінскі баярын, які ўпамінаецца ў попісе войска Вялікага Княства Літоўскага 1528 году ды іншых запісах Літоўскай мэтрыкі
* Юры Мікалаевіч Будзіла — мерацкі баярын, зямянін Віленскага павету; меў брата Станіслава
* Васіль Будзілавіч — браслаўскі мешчанін, які ўпамінаецца ў 1542 годзе
* Мікалай Станіслававіч Будзіла — дзяржаўны дзяяч Вялікага Княства Літоўскага, намесьнік майшагольскі ў 1539—1541 гадох
* Бартламей Будэль — жыхар мястэчка Прывалкаў, які ўпамінаецца ў 1765 годзе

Будзіловічы і Будзялевічы — уніяты Арлянскай парафіі.

Будзіловічы (Budziłowicz) гербу Магіла — літоўскі шляхецкі род.

Будзілы — літоўскі шляхецкі род.

Бодзель (Bodziel) — прозьвішча, зафіксаванае ў XIX стагодзьдзі ў ваколіцах Сувалкаў.

На гістарычнай Браслаўшчыне існуе вёска Будзілы, у Менску — гістарычная мясцовасьць Будзілавічы, на гістарычнай Меншчыне — вёска Будзілаўка, на гістарычнай Ашмяншчыне — Будзілкі. Назву Будзілава маюць вёскі на гістарычнай Полаччыне.

## Заўвагі

## Крыніцы

Катэгорыя:Мужчынскія імёны